Listhaug må tåle såpass

3. mars 2016 15:38 Sist oppdatert 3. mars 2016

Krasst ordskifte i <i>Debatten</i> på NRK i januar. Foto: Skjermdump Skjermdump

Scenevante mennesker med makt må selvsagt tåle konfronterende, hardtslående journalistikk.

Kommentar

Dette er en kommentar. Den gir uttrykk for skribentens analyser og meninger.

Takk og pris at Kringkastingsrådettorsdag ikke falt for fristelsen til å kritisere NRKs stadig mer pågående journalister.

Rådet diskuterte temperaturen og balansen i den samfunnsaktuelle debatten med utgangspunkt i en haug klager fra seerne.

Spesielt programleder Ingunn Solheims behandling av innvandringsministerSylvi Listhaug i en Debatten -sending i januar har falt mange tungt for brystet.

Nødvendig

Solheim gjorde jobben hun er satt til da hun inviterte til debatt om den ukontrollerte tilstrømmingen av flyktninger over Storskog.

Listhaug sitter med ansvaret for en svært kontroversiell innvandringspolitikk og må selvsagt finne seg i ubehagelige, kritiske spørsmål fra ordstyrere som har gjort den journalistiske hjemmeleksen og for øvrig opptrer med alminnelig folkeskikk.

Jeg forutsetter at Ingunn Solheim og hennes kolleger er like pågående når politikere, næringslivstopper og andre samfunnstopper i andre enden av den politiske skalaen, inviteres til studio.

Strenge krav

NRK er, enten man liker det eller ei, den største arenaen for offentlig samtale har til lands. Unnlater allmennkringkasteren å stille byråkrater og politikere til veggs når viktige, kontroversielle saker dukker opp, svikter folkene på Marienlyst.

Debatten er kanskje den viktigste delen av NRKs samfunnsoppdrag, og gir allmennkringkasteren en legitimitet som trengs i en stadig mer fragmentert, og kommersialisert mediehverdag.

Vi har rett til å stille ekstra strenge krav til dette offentlig finansierte mediehus som har folkeopplysning som et vesentlig stikkord i redaktørplakaten. I K-rådet torsdag ble det snakket intenst om behovet for å nyansere, engasjere, rydde og utfordre i den samfunnsaktuelle debatten.

Færre gjengangere

Minst like viktig er det å speile hele landet. Det bør være et problem for oss seere, lyttere og lesere at en stor andel av deltagerne i debattprogrammer som Debatten , Dagsnytt Atten, Politisk Kvarter og Ukeslutt er gjengangere. Gjerne menn i femtiårene, bosatt i hovedstaden.

Riktig nok er mye politisk og administrativ makt samlet i Oslo-regionen, men NRK har så langt vist en påfallende mangel på kreativitet og mot i utvelgelsen av eksperter og synsere. Det er mye godt vett og god innsikt å hente i dalstrøkene nord for Sinsen-krysset, for å si det sånn.

Jeg håper Kyrre Nakkim, sjefen for debattflatene på Marienlyst, gjør alvor av intensjonene om å utvide stallen av deltagere i den opplyste samtale. Han erkjenner at Oslo-dominansen er urimelig. Det er et godt utgangspunkt.

Vi trenger også flere unge stemmer. Vi vil høre enda mer fra dem som bestemmer morgendagens samfunnsutvikling.

torstein.hvattum@aftenposten.no